Jyväskylä Sinfonia

Jyväskylä Sinfonia on 38 muusikosta koostuva Jyväskylän kaupunginorkesteri, jonka perusti Jyväskylän Orkesteriyhdistys vuonna 1955. Orkesteri kunnallistettiin vuonna 1965. Vuodesta 1988 alkaen orkesteri toimi osakeyhtiönä aina vuoteen 1999 asti, jolloin se kunnallistettiin toisen kerran.

Orkesterin ylikapellimestarina toimii Lorenzo Passerini. Tehtävässä vuoden 2014 alusta lähtien toiminut Ville Matvejeff lopetti kevätkauteen 2022, mutta hän toimi orkesterin taiteellisena neuvonantajana vuoden 2023 loppuun asti. Orkesterin päävierailijana vuosina 2022–2024 toimii suomalainen jousikvartetti Meta4, joka vastasi vuosittain vähintään neljästä konserttikokonaisuudesta johtaen ja itse mukana soittaen sekä huolehtien orkesterin taiteellisesta kehittämisestä. Kvartetin toimiminen tavallisesti kapellimestarien hoitamassa päävierailijan tehtävässä oli kansainvälisestikin uutta.

Jyväskylä Sinfonia konsertoi pääasiallisesti keskiviikkoiltaisin Jyväskylän teatteritalossa; kirkkokonserttien tapahtumapaikkana on puolestaan Taulumäen kirkko. Vuosittaisia kamarikonsertteja kuullaan
vaihtelevissa paikoissa, kuten Jyväskylän kaupungintalolla, Kuokkalan kirkossa sekä Aalto-salilla. Jyväskylä Sinfonia soittaa myös joka toinen vuosi  Keski-Suomen AlueoopperanKeski-Suomen Alueooppera  orkesterina.

Jyväskylä Sinfonia konsertoi Suomessa aktiivisesti myös kotikaupunkinsa sekä -maakuntansa ulkopuolella.
Jokakesäiset festivaalivierailut ovat vieneet orkesterin mm. Turun Musiikkijuhlille yhdessä tenori Jonas Kaufmannin ja maestro Jochen Riederin kanssa, Jyväskylän Kesään, Sysmän Suvisoittoon ja sekä kansainvälisen Jorma Panula -kapellimestarikilpailun orkesteriksi Vaasaan. Myös ulkomaan kiertueet kuuluvat orkesterin toimintaan; 2000-luvulla orkesteri on konsertoinut niin Espanjassa, Ranskassa, Norjassa kuin Japanissakin.

Jyväskylä Sinfonia on tehnyt runsaasti levytyksiä, joista menestynein on lähes 80 000 kappaletta myynyt ”Lauluja
merelle”, solistinaan Karita Mattila. Vuonna 1998 julkaistun levyn sävellykset ovat Lasse Mårtensonin käsialaa. Orkesterin diskografia sisältää lähes 40 levytystä Naxos-, Ondine-, Finlandia Records- sekä Fazer Records -levy-yhtiöille. Levytyksissä on muun muassa Felix Mendelssohnin
viulukonsertot kiinalaistähti Tianwa Yangin kanssa, napolilaissäveltäjä Domenico Cimarosan ooppera-alkusoittoja 1700-luvulta sekä Pēteris Vasksin huilukonserton maailmanensilevytys.

Aulis Sallisen 80-vuotisjuhlavuoden 2015 kunniaksi julkaistiin tupla-cd Sallisen Chamber Music -sarjasta yhdessä pianisti Ralf Gothónin, sellisti Arto Noraksen ja jousikvartetti Meta4:n kanssa. Platinaa myynyt levy yhdessä baritoni Waltteri Torikan kanssa sisälsi viihdemaailman klassikoita tuorein sovituksin.

 Ylikapellimestarit 

 1955–1958 ja 1963–1969 Ahti Karjalainen
 1958–1963 Jukka Hapuoja 
 1970–1977 Onni Kelo
 1977–1980 Jorma Svanström
 1980–1986 Kyösti Haatanen
 1987–1992 William Boughton
 1993–1997 Ari Rasilainen
 1999–2002 Markus Lehtinen
 2003–2012 Patrick Gallois
 2014–2023 Ville Matvejeff
 2024-     Lorenzo Passerini

Lähteet

 Aiheesta muualla 

 http://tynnyrisaari.kuvat.fi/blog/12/Jyv%C3%A4skyl%C3%A4+Sinfonian+kapellimestarit+1970-2014/ 
 Jyväskylä Sinfonian kotisivut

Luokka:Suomalaiset sinfoniaorkesterit
Luokka:Jyväskylän musiikki